google/wiki40b huggingface dataset:
Jean du Bellay

Liv og virke

Han var først en prest ved bispedømmet i Le Mans til han ble utnevnt til biskop av Bayonne av kong Frans I, en utnevnelse som ble godkjent av pave Klemens VII den 12. februar 1524. Han holdt denne posisjonen inntil han ble overført til Paris erkebispedømme i 1532. Den 2. mars 1533 innvilget pave Klement ham privilegiet å kunne ha flere kirkelige posisjoner samtidig, både være biskop av Paris og av andre bispedømmer. Kong Frans bekreftet denne indultum den 1. oktober 1534.  Jean du Bellay ble etterfulgt som biskop av Paris av ingen annen enn sin nevø Eustache den 16. mars 1551 etter at han ble avskjediget av kong Henrik II.

Diplomat i England

Han var velegnet for en diplomatisk karrière, og utførte flere misjoner i England (1527–1534). Han var ordinær ambassadør fra november 1527 til februar 1529 da hans eldre bror Guillaume erstattet ham. Da hans bror reiste ble han igjen ambassadør fra 15. mai til januar 1530. Han vendte tilbake på en misjon i august–september 1530, og på nytt som ekstraordinær ambassadør i oktober 1531. Etter å ha vendt tilbake til det franske hoffet ble han straks sendt tilbake til England den 6. november 1531. Han ble på nytt sendt til England som ekstraordinær ambassadør i august og september 1532. Et møte mellom de engelske og franske monarker skjedde i Boulogne den 20. oktober 1532, hvor også biskop du Ballay var tilstede, og umiddelbart deretter ble kardinalene Tournon og de Gramont sendt til Roma for å forhandle med pave Paul III. Du Bellay reiste tilbake til England i november 1533 og ble der til januar 1534. Hans plikt som ambassadør var å forklare enigheten som var inngått mellom Frans I og pave Paul III i løpet av deres forhandlinger i Marseille i oktober og november 1533.
I løpet av hans tid som ambassadør var du Bellay en viktig fransk kilde til informasjon om betydningfulle figurer i den engelske regjeringen, som kardinal Thomas Wolsey. Han fikk et godt forhold til Henrik VIII som han ofte dro på jakt sammen med. Han kom også i nær kontakt med Anne Boleyn, kongens elskerinne, som han utvekslet gaver med. I henhold til du Bellays biograf Robert Knecht var hans fremste mål å forhindre at den engelske kongen brøt med Roma og pavedømmet, og Henrik VIII ba om du Bellays hjelp i overtale pave Klement VII for å kunne skille seg fra dronning Katarina av Aragón.
Coproecus

Utbredelse

Coproecus hemisphaericus er kjent fra delstaten Western Australia.
Hakefly

Utseende

Middelsstore til store (vingespenn 30 – 57 mm for de norske artene), kraftige nattfly, mer eller mindre grå på farge. Tegningene på vingene er ofte nokså utydelige, derimot har forkroppen (thorax) gjerne mønster av lyse og mørke hår. Bakvingene er mørkt grå.

Levevis

Disse artene kan påtreffes i mange ulike miljøer, og larvene kan spise på løvtrær, busker og urter.

Utbredelse

Denne slekten finnes i Palearktis, Nord-Amerika og det sørlige Kina.
Gyllenbrunt metallfly

Utseende

Et middelsstort (vingespenn 36–42 mm), gulgrått nattfly med en gyllen fargetone. Arten kan kjennes på fargen, på den y-formede flekken midt i vingen, som er krum og tykk, og på at bakvingen er temmelig lys. Forkroppen (thorax) er gulgrå med en høy tverrkjøl av oppstående, hårlignende skjell. Forvingen er gulgrå med gyllen glans, bakre del av midtfeltet mørkere og litt rødlig. Midt i vingen er det en kraftig, krum, y-formet, sølvhvit flekk (tydelig kraftigere enn tilsvarende flekk hos gammafly). Denne er noen ganger delt i to. Mellomlinjene, som avgrenser midtfeltet, er lyse, kantet med brunt på begge sider. Bølgelinjen, som går langs vingens ytterkant, er mørk og uregelmessig. Det er tre til fire små, mørke flekker langs framkanten, én i vingespissen og én midt på ytterkanten. Bakvingen er lyst grågul med litt grålig bestøvning mot ytterkanten, lysere på farge enn hos de fleste andre Autographa-artene.

Levevis

Denne arten finnes på blomsterenger og blomsterrike bakker i barskogs- og bjørkeskogs-sonene. Larvene er funnet på rogn (Sorbus aucuparia) og ballblom (Trollius europaeus), men kan trolig gå på en rekke ulike planter. De voksne sommerfuglene flyr om natten fra slutten av juni til august.

Utbredelse

Den er utbredt i Nord-Europa og videre østover gjennom Russland til Mongolia og Amur. I Norge er den forholdsvis vanlig i indre og høyereliggende strøk på Østlandet og i Trøndelag. Den er også funnet i Rana i Nordland og ved Oslofjorden, i alle fall i det sistnevnte tilfellet dreier det seg trolig om streifende individer.
Lexikon verfolgter Musiker und Musikerinnen der NS-Zeit

Lexikon verfolgter Musiker und Musikerinnen der NS-Zeit (LexM) er et biografisk musikkleksikon over profesjonelle musikere som ble utsatt for nazistenes represjonsapparat. 
Den rasistisk, kulturelt og/eller politisk motiverte forfølgelsen av musikere, ledet til en grunnleggende endring av det tyske musikklivet. De samlede biografiene i LexM viser forskningsfeltets kulturelle relevans: naziregimet påvirket yrkeskarrierer gjennom oppsigelser og yrkesforbud, og fordrivelse, deportasjon, fengsling, tortur og mord var vanlige tiltak. Enkelte musikere kunne fortsette sin yrkesutøvelse utenfor Tyskland og noen vendte tilbake etter krigen, likevel førte forfølgelsene til at virkeområdet og forholdene musikken ble skapt under ble endret.
Leksikonet ble opprettet i 2005 og utarbeides av Universität Hamburg. For at flest mulig skal kunne benytte leksikonet er det gjort fritt tilgjengelig online, og tekstene kan brukes så sant kilde angis.
Kongstenanlegget

Kongstendammene

Før Kongstenanlegget ble bygget var det langs muren på Vestre horn på Kongsten fort anlagt et utendørs svømmeanlegg med tre dammer og 10 m stupetårn. Dette anlegget var i sin tid etablert i en eksisterende dam som var rester etter en vanngrav rundt fortet og som også skal ha vært benyttet som vannforsyning for festningsbyen. Anlegget ble dårlig vedlikeholdt med dårlig vannkvalitet. Det nye Kongstenanlegget er blitt en kjærkommen erstatning.
Verdenscupen i hurtigløp på skøyter 2011/12 – Verdenscup 1

Herrer

Topp 6 løpere med Grand verdenscup -poeng i Tsjeljabinsk.

Damer

Topp 6 løpere med Grand verdenscup -poeng i Tsjeljabinsk.
George Weah

Fotballkarriere

I 1995 ble han av FIFA kåret til World Player of the Year. Samme år mottok han Gullballen som første spiller utenfor Europa noensinne. Han har vunnet den afrikanske gullballen to ganger – i 1989 og 1994.
På klubbnivå har Weah blant annet spilt for de franske klubbene Monaco, Paris Saint Germain og Olympique de Marseille, AC Milan i Italia og Chelsea og Manchester City i England. Han vant den franske ligaen med PSG i 1995 og Serie A med Milan i 1996 og 1999.

Politikk

I november 2005 var Weah kandidat i presidentvalget i Liberia, hvor han til slutt ble slått av Ellen Johnson Sirleaf. I valget i 2011 stilte han som visekandidat for Winston Tubman og tapte igjen for Ellen Johnson Sirleaf. 
Congress for Democratic Change er Weahs parti.
Weah stilte som kandidat på nytt ved presidentvalget i 2017. I første valgomgang i oktober 2017 fikk han 38,4 % av stemmene, mot 28,8 % for sittende visepresident Joseph Boakai. De to gikk videre til andre valgomgang, som fant sted 26. desember 2017. Weah vant andre valgomgang med 61,5 % av stemmene. Han ble innsatt som president 22. januar 2018.
Dhamtari (distrikt)

Demografi

Ved folketellingen i 2011 var det 799 199 innbyggere i distriktet, mot 706 591 i 2001. Den urbane befolkningen utgjør 18,66 % av befolkningen.
Barn i alderen 0 til 6 år utgjorde 12,58 % i 2011 mot 16,49 % i 2001. Antallet jenter i den alderen per tusen gutter er 969 i 2011 mot 976 i 2001.
Stockmanns hammer

Stockmans hammer er en pris opprettet av Stiftelsen Byggfag i 2005 for varsling og ytringsfrihet i arbeidslivet. Prisen er på kr. 25.000 samt et diplom og en hammer i sølv. Hensikten med prisen er å styrke ytringsfriheten for ansatte i norsk arbeidsliv generelt og i byggebransjen spesielt. Den første prisvinneren Pawel Motyka og hans polske kolleger varslet om og avslørte sosial dumping og ulovlige kontrakter i forbindelse med byggingen av Operaen i Bjørvika.

Andre varslerpriser

Den tidligere Siemens-ansatte og varsleren Per-Yngve Monsen mottok i 2008 Fritt Ords pris for at han varslet om urettmessige faktureringer knyttet til offentlige oppdrag. Det het i begrunnelsen juryen at «varslingen har medført store personlige belastninger, og Monsen har i denne situasjonen utvist mot og utholdenhet.» Monsen mottok også Zola-prisen i 2007.

Fra Ibsens' folkefiende

Navnet «Stockmanns hammer» refererer til hovedpersonen Dr Thomas Stockman i Henrik Ibsens stykke «En folkefiende (1882)». I skuespillet oppdager badelege Stockmann forurensning i det lokale badeanlegget og varsler allmennheten om det. Han blir møtt med represalier. Men i stedet for å flykte fra byen, bestemmer han seg for å bli og kjempe for sannheten. Ibsen konkluderer med at «den sterkeste mann i verden, det er han som står mest alene».
Panda-pansermalle

Akvaristikk

Da denne arten foretrekker kaldere vann enn de fleste andre tropiske akvariefisk, må man ofte senke temperaturen i selskapsakvariet hvis man anskaffer panda-pansermaller. Ved 22 °C trives de godt. Da arten i naturen lever i svært rent vann, er det enda viktigere å passe på vannkvaliteten for panda-pansermaller enn for de mer domestikerte Corydoras-artene som flekket pansermalle eller metallpansermalle.
Dette er en svært sosial art, og bør holdes i grupper på minst åtte individer. Hvis plassen tillater det bør antallet være enda høyere.
Panda-pansermaller blir ofte mer enn 10 år gamle i fangenskap, noen ganger mer enn 15 år.
Agitpop

Agitpop var et dansk, sosialistisk musikk- og kunstnerkollektiv, aktive på 1970-tallet.
Agitpop oppsto i 1971 da man jobbet med LP-en Den første maj. Blant de mest sentrale i gruppen var musikerne Benny Holst og Arne Würgler, tekstforfatteren Jesper Jensen og dramatikeren Per Schultz.
Agitpop-platene var utstyrt med tekster og besifring, ment for bruk og allsang ved arrangementer. Gruppen var blant annet tilknyttet den danske Folkebevægelsen mod EF. Midt på 1970-tallet var de også engasjert som sangskrivere i forbindelse med streiker og fagforeningsaktivitet.
Blant deres mest kjente låter var «Røde Wilfred» og «Folketings-boogie-woogie».
Kyrene gasskraftverk

Kyrene gasskraftverk er et varmekraftverk i Maricopa County i Arizona, USA. Anlegget har en installert produksjonskapasitet på 570 MW, fordelt på 7 turbiner. Operatør er energiselskapet Arizona Public Service Co. 
Kraftverket stod ferdig utbygd i 1954, med utvidelser i 2002. Brenselkilden er naturgass, subsidiært fyringsolje.
Det æ'kke te å tru

Handling

Etter å ha blitt sparket som barberere får Bernt (Leif Juster) og Nils (Ernst Diesen) seg jobb for en ansatt ved et stort varemagasin. De blir trukket inn i rivaliseringen mellom to sjefer, Ålberg og Hagen, som begge konkurrerer om 5000 kroner i premie for beste nummer ved firmaets høstmesse. Ålberg har ingen skrupler og tyr til både juks og kidnapping.
Volleyball under Asialekene 1990

Volleyball under Asialekene 1990. Volleyball var en av flere sporter under de ellevte Asialekene som ble arrangert i Beijing i Kina mellom 22. september og 7. oktober 1990. Det var en turnering for menn og en for damer, Kina vant begge.
Sturm und Drang (skuespill)

Sturm und Drang («storm og trengsel») er et skuespill i fem akter av Friedrich Maximilian Klinger. Det gav navnet til perioden kjent som Sturm und Drang. Skuespillet ble urfremført av Seylersche Schauspiel-Gesellschaft, der Klinger var teaterdikter, 1. april 1777 i Leipzig.
Lerema

Utseende

Middelsstore (vingespenn gjerne 30-45 millimeter), brune smygere med hvite flekker på vingene.

Levevis

Artene har larver som lever på mange ulike gress.

Utbredelse

Slekten er vidt utbredt i Mellom- og Sør-Amerika, nord til det sørlige USA, sør til det sørlige Brasil.
Historien om Despereaux

Handling

Despereaux (Matthew Broderick) er en eksentrisk mus som tenker på seg selv mer som en gentleman, som ikke løper fra katter når de kommer, og som foretrekker å lese bøker fremfor å tygge på sidene på den. Én dag møter han prinsesse Pea (Emma Watson), et menneske som er den eneste som ser ham for den han er. Despereaux er bestemt på å komme tilbake til henne, men det han ikke vet er at han starter en kjedereaksjon av hendelser, siden mus har spesielle leveregler og ikke egentlig skal ha kontakt med mennesker.
Prismognathus arcuatus

Utseende

Hannen er en middelsstor (20-30 millimeter), blank, svart hjortebille. Arten kjennes lett på at kjevene er lange, tynne og sigdformede, omtrent tre ganger så lange som hodet. På innersiden er de fint sagtakkede. Det er et lite, utstående "horn" foran hvert fasettøye. Dekkvingene er litt rødlige i spissen.

Levevis

Larvene utvikler seg i råtne trestammer.

Utbredelse

Arten er utbredt i Sichuan og Nepal.
Vestfold skyttersamlag

Vestfold skyttersamlag ble stiftet under navnet Jarlsberg og Laurvik amts folkevæpningssamlag, den 3. februar 1882. Samlaget har vært medlem av DFS siden oppstarten i 1893 og har vunnet samlagsskytingen på landsskytterstevnet hele ni ganger.

Historie

Navnet på samlaget ble omdøpt fra Jarlsberg og Laurvik amts folkevæpningssamlag til Vestfold folkevæpningssamlag i 1883. Samlaget besto da av følgende 14 skytterlag: Hof, Sande, Harald Haarfagre, Foden, Strømmen, Vaale, Træf i Aasgaardsstrand, (Brunlaugnes) Brunlanæs, Skytaren i Hof, Stokke, Kodal, St. Halvard, Gyttesø skl af Sande, Fredriksværn. Vestfold skyttersamlag hadde i 1893 med 18 skytterlag 438 skyttere, 140 rifler og 32 tusen skudd. Allerede to år senere, i 1895, besto samlaget av 28 skytterlag med 885 skyttere. I 1977 var antallet skytterlag redusert til 19. Nedgangen har fortsatt og i år 2000 besto samlaget av 16 skytterlag.

Samlagsmestere

Knut Skjelland fra Andebu og Tor Nystuen fra Nøtterøy er de klart mestvinnende skytterne når det kommer til samlagsmesterskap. Skjelland har totalt 13 seire (10 på bane og 3 i felt). Nystuen har totalt 11 seire (7 på bane og 4 i felt).
The Memory Remains

Sangtekst

Sangen handler om en glemt kvinnelig skuespiller som er desperat for å gjenvinne sin berømthet, og drives til vanvidd ved å være nær ukjent. Sangen kan være en referanse til filmen Sunset Boulevard, som omhandler mange av de samme temaene som sangen. 
Sangen ble skrevet av James Hetfield og Lars Ulrich. På innspillingen deltar den britiske skuespillerinnen og sangerinnen Marianne Faithfull. På konserter får gruppa fansen til å synge det som Faithfull sang. Helt til sist i sangen sier Marianne en setning som er tatt fra Marilyn Monroes film Uten feste (engelsk tittel: The Misfits): «Say yes... at least say hello...».
North Valmy kraftverk

North Valmy kraftverk er et varmekraftverk nordvest for Battle Mountain i Humboldt County, langt nord delstaten Nevada i USA. Det har en installert produksjonskapasitet på 521 MW fordelt på 2 enheter. Brenselkilden er kull. Operatør og hovedeier er Sierra Pacific Resources. Utbyggingen skjedde 1980–1988.
Utslippene av CO2 i 2006 var 4,387 mill tonn.
Ĳ (Amsterdam)

Historie

Tidligere var Ĳ en lang og smal bukt med brakkvann som var tilkoplet Zuiderzee (en bukt i Nordsjøen). Den strekte seg da fra Amsterdam til Velsen i vest. Mellom bukten og selve Nordsjøen lå bare en naturlig sanddyne. Ĳ voks derimot år for år og halvøya Noord-Holland var i ferd med å bli en øy. Dette eidet ble kalt Holland op zijn smalst(«Holland på det smaleste»).
Ĳ ga Amsterdam, som ligger der som Amstel munner ut i innsjøen, fri ferdsel til sjøen via Zuiderzee. På 1600-tallet begynte inngangen til bukta å tette seg til med sandbanker samtidig med at skipene begynte å bli større og større. Slik ble det nesten umulig for havgående skip å ta seg forbi munningen. I tillegg til dette vokste innsjøen langsomt på grunn av erosjon langs bredden slik at den nesten gikk sammen med innsjøen Haarlemmermeer og slik truet byene Haarlem og Amsterdam.
Det ble sett i verk planer om ta tilbake de tapte landområde ved å omdanne både Haarlemmermeer og Ĳ til poldere. Haarlemmermeer var først ute og ble tørrlagt i 1852, og den største delen av Ĳ fulgte mellom 1865 og 1876 og bare en liten del av innsjøen ble igjen rundt Amsterdam og ble skilt fra Zuiderzee av Den oransje slusen. Samtidig ble Nordsjøkanalen bygd  og tilsluttet restene av Ĳ for å gi Amsterdam en ny vannvei til Nordsjøen. Kanalen gikk gjennom eidet til Nordsjøen nær byen Velsen. Den nye havnen IJmuiden ble bygd i vestenden. Ĳ-polderene som ble opprettet nær Amsterdam ble gitt til industrien og et nytt stort havneområde ble bygd.
Gnaphalodes

Utseende

En nokså stor, avlang og langbeint, brunlig trebukk. Antennene er betydelig lengre enn kroppen. Pronotum er bredere enn langt, med en liten pigg langt bak på hver sidekant. Dekkvingene er litt tilsmalnende bakover, bakerst med en liten pigg.

Utbredelse

Arten er utbredt i Amerika, fra det sørvestlige USA i nord til Panama i sør.
The Herbaliser

The Herbaliser er et britisk band som blander trip hop, hiphop, jazz, funk og electronica. «Bandet» består egentlig bare av DJ/produsent Ollie Teeba og multi-instrumentalist Jake Wherry, men på turne har de med et ensemble av gjestemusikere. Innimellom spiller de som The Herbaliser Band.
The Herbaliser er kjent for å bruke mange gjestevokalister. For eksempel er den amerikanske rapperen What? What? (aka Jean Grea) med på flere studioalbum. 
The Herbaliser har siden 1995 gitt ut sju studioalbum, to konsertalbum (som The Herbaliser Band) og to DJ-mikser. I 2014 kommer det åttende studiealbumet.
Duklja

Historie

Fra 600-tallet startet en sørslavisk, etterhvert distinkt serbisk invasjon av slettelandet hvor Duklja oppstod som hovedstad i et serbisk fyrstedømme.
En splittelse i flere lydriker fra 900 hindret ikke fortsatt ekspansjon. På denne tiden var Duklja et lydrike under den serbiske staten Raška, som igjen tidvis var vasall for Bysants. En midlertidig bysantinsk gjenerobring 960-1042 hindret ikke stormannen Jovan Vladimir fra å gripe makten i 990, og etablere en serbisk stat med basis ved kysten ut fra Duklja.
Den bysantinske perioden endte med total militær seier for Stefan I Vojislav, prins av Duklja. Han grunnla det «montenegrinske» Huset Vojislavljević, og innen 1050 inkluderte det hele kyststrekningen fra Skadar til Split.
Under kirkesplittelsen i 1054 tilfalt riket vestkirken og pave Gregor VII anerkjente i 1077 denne staten under kong Mihailo I av Duklja. Tiden fra 1050 til 1100 var Duklja-statens høydepunkt, siste delen under Mihailos sønn Konstantin I Bodin. Hans sønner Vukan og Stefan og halvbroren Dobroslav fikk derimot uklar arverett og familiens len ble i praksis delt opp.
På 1100-tallet falt Dukjla derimot igjen under den voksende serbiske statsdannelsen (Raška), som hadde utgangspunkt i fjellområder mellom Serbia og Montenegro. Serberne allierte seg med den nye stormakten Ungarn, og utnyttet den skavheten som oppstod da Huset Vojislavljević ble dynastisk splittet og lå i strid med Bysants. Fra 1146 tapte Duklja status og var nå kun et fyrstedømme. Stefan Nemanja utslettet den siste resten av Duklja-staten og la den under seg i 1186.
I den serbiske perioden går Duklja reelt under navnet Zeta, som allerede hadde en viss historie som serbiskkontrollert lydrike under Raska på det som i dag er montenegrinsk og serbisk- territorium.
Ulike serbiske dynastier beholdt lenge kontrollen over innlandet av Montenegro fram til den ottomanske invasjonen av innlandet i 1496.
Afrika sør for Sahara

Afrika sør for Sahara (også kalt subsaharisk Afrika) er de landene i Afrika som ikke tilhører Nord-Afrika.  Siden forrige istid har det afrikanske kontinentet vært delt av det ekstreme klimaet i Sahara-ørkenen, noe som laget en barriere for reising, med unntak av Nilen.  Mye av området er innenfor tropene.
Afrika sør for Sahara er verdens fattigste region. Menneskeheten antas å være oppstått i Øst-Afrika.
Den afrotropiske økosonen i biogeografien består av Afrika sør for Sahara og den sørlige delen av Den arabiske halvøy.

Land

Det finnes 42 land på det subsahariske fastland og seks øystater.
Calypso Steel Band (Norge)

Calypso Steel Band var et norsk musikkband som spilte calypso. Bandet var aktivt i to perioder, fra 1955 til 1959 og fra 1961 til 1962.
Bandet fikk navnet Calypso Steel Band og hadde seks medlemmer: Søskenparet Signe-Lise og Tian Stranger, Jon Winge, Wilhelm Koren, Rolf («Rokkis») Christophersen og Erik («Blikken») Blichfeldt. Utgangspunktet var at Stranger-familien hadde oppholdt seg fire år i Trinidad (calypsoens «hjemland»). Da de vendte hjem til Oslo sommeren 1955, hadde de med seks tomme oljefat som var omarbeidet til musikkinstrumenter (såkalte «pans»): to bass-pans, to second-pans, en guitar-pan og en first-pan. I tillegg hadde de chack-chacks (maracas) i tillegg.
Allerede i november samme år spilte bandet i NRK, og det ble omtalt i radioens nyttårskavalkade det året. Det spesielle instrumentvalget resulterte også i et intervju i svensk radio
I 1958 spilte bandet blant annet på Jordal Amfi (Nordens første rockekongekonkurranse). Andre spillejobber var blant annet Saga nattineer, Colosseum matine, NRKs landskonkurranse «Med Lys og Lykte» (femteplass), Rockehjulet i Mjøndalen, Konsertpaleet i Bergen, Neptuniaden (med Erik Bye) på flåte ved Akershuskaia og på Skansen restaurant.
Senere medlemmer av bandet var David Steel, Tore Graff, Nina Wego, Svein Haugli og Gerd (Natasja) Granholt.
Bandet utvidet etter hvert med flere pans, slik at besetningen ble fire bass-pans, to cello-pans, en second-pan, en guitar-pan og en pingpong-pan, samt chack-chacks.
I perioden 1961–62 deltok gruppa tre ganger i NRK TV, en gang som sanggruppe og to ganger med steelbandet, inkludert limbodansing og en liten bit av B-moll-konserten.
Stavanger Kontrollsentral

Stavanger Kontrollsentral er en av Norges tre kontrollsentraler for luftfart og dekker Sør-Norge sammen med Oslo Kontrollsentral i Røyken. Bodø Kontrollsentral dekker Midt- og Nord-Norge. Stavanger Kontrollsentral ligger i Sola ved Stavanger. Sentralen eies og drives av Avinor. Det arbeider 40 flygeledere og 15 øvrige ansatte ved kontrollsentralen.
Wroxham

Beskrivelse

Byen regner seg som «hovedstaden» i nasjonalparken The Broads. Broen der er regnet som den nest vanskeligste i området å navigere forbi på elven, etter den i Potter Heigham. Det er derfor en losstasjon på Hovetonsiden, slik at elvefarende kan få assistanse mot en avgift.
Wroxham og Hoveton har i praksis nesten smeltet sammen, selv om de ligger på hver sin side av elven. Det lokale kjøpesenteret er kjent for butikken Roys of Wroxham – som kaller seg «verdens største landsbybutikk» – og til tross for dette navnet ligger den på Hoveton-siden av elven. Byen har flere båtbyggerier og marinaer som leier ut fritidsbåter. Det er også en fabrikk som hermetiserer frukt der.
Hoveton and Wroxham stasjon ligger i Hoveton, og betjener Bittern Line fra Norwich til Cromer og Sheringham. Den er også endestasjon for smalsporbanen Bure Valley Railway til Aylsham.
Sognekirken, viet til jomfru Maria, har en berømt rikt dekorert dør på nordsiden. På kirkegården finner man Trafford Mausoleum, som ble reist i middelalderstil i 1831. Sørøst for kirken ligger en herregård fra 1623, med tydelig nederlandsk innflytelse i byggestilen.
Nasjonalt senter for romrelatert opplæring

Organisasjon

NAROM ble etablert i 2000 som et såkalt «ideelt aksjeselskap», og har en årlig basisbevilgning over Utdannings- og forskningsdepartementets budsjett. NAROM er således et ikke-kommersielt selskap som skal bidra til å sikre rekrutteringen til norsk romvirksomhet, samt å skape økt interesse for MNT-fagene (matematikk, naturfag og teknologi).

Medarbeidere

NAROM har en fast stab på 13 fast ansatte. For tiden har NAROM også to vitenskapelige stillinger (II-er stilling) knyttet til Universitetet i Tromsø og Norges teknisk-naturvitenskapelige universitet (NTNU) i Trondheim. I tillegg engasjeres en rekke fag- og ressurspersoner i forbindelse med de ulike aktivitetene NAROM gjennomfører.

Styre og råd

Styret i NAROM består av fem personer. I tillegg har NAROM et eget råd som bestå av 10 personer.

Samarbeid

NAROM samarbeider med en rekke institusjoner og organisasjoner, såvel nasjonalt som internasjonalt.